PRI พุ่ง 5% ออลไทม์ไฮ ลุ้นปี 66 กวาดรายได้ 1.3 พันล้าน
PRI วิ่งแรง 5% ราคาแตะ 37.75 บ. ราคาทำจุดสูงสุดนับตั้งแต่เข้าตลาดฯ ขานรับกำไรปี 66 โตสนั่นกว่าเท่าตัว พร้อมลุ้นปี 66 กวาดรายได้ 1.3 พันล้าน
PRI พุ่ง 5% ออลไทม์ไฮ ขานรับกำไรปี 66 โตสนั่นกว่าเท่าตัว พร้อมลุ้นปี 66 กวาดรายได้ 1.3 พันล้าน
2 มี.ค. 2566

ผู้สื่อข่าวรายงานว่า วันนี้ (2 มี.ค.66) ราคาหุ้นบริษัท พรีโม เซอร์วิส โซลูชั่น จำกัด (มหาชน) หรือ PRI ล่าสุด ณ เวลา 14:51 น. อยู่ที่ระดับ 37.75 บาท บวก 1.75 บาท หรือ 4.86% สูงสุดที่ระดับ 37.75 บาท ต่ำสุดที่ระดับ 36.25 บาท ด้วยมูลค่าซื้อขาย 43.44 ล้านบาท

ทั้งนี้ราคาหุ้น PRI ปรับตัวขึ้นสูงสุดนับตั้งแต่เข้าซื้อขายในตลาดหลักทรัพย์ฯ เมื่อวันที่ 30 พ.ย.2565 ราคาหุ้น IPO อยู่ที่ระดับ 15 บาท/หุ้น หลังกำไรสุทธิ 240.1 ล้านบาท เติบโต 115.9% จากช่วงเดียวกันของปี 2564 และมีรายได้รวมอยู่ที่ 914.6 ล้านบาท เติบโต 86.8%
นอกจากนั้น นางสาวจตุพร วิไลแก้ว ประธานเจ้าหน้าที่บริหาร PRI เปิดเผยว่า สำหรับปี 2566 บริษัทยังคงเดินหน้าขยายอาณาจักร Super Living Service ขยายขอบเขตธุรกิจบริการใหม่ๆ ทั้งกลุ่มต้นน้ำ กลางน้ำ และปลายน้ำ ในหลากหลายมิติ ทั้งการเพิ่มบริการในเซ็กเมนต์ใหม่ การเปิดตัวธุรกิจใหม่ ตลอดจนการบุกตลาดต่างจังหวัด เพื่อให้บริษัทสามารถเติบโตได้อย่างต่อเนื่องและยั่งยืน รวมถึงก้าวเป็น Happy Maker ที่มีบริการพร้อมตอบโจทย์การสร้างความสุขให้ผู้บริโภคตลอดช่วงชีวิต
“เราจะเดินหน้าเติบโตทั้งแบบ Organic Growth และ Inorganic Growth โดยปัจจุบันยังคงมีการพูดคุยกับพันธมิตรเพื่อมองหาแนวทางสร้างสรรค์บริการใหม่ๆ อย่างต่อเนื่อง” นางสาวจตุพร กล่าว
โดย ณ สิ้นปี 2566 บริษัทตั้งเป้าจะมีโครงการที่เข้าไปบริหารนิติบุคคลและโครงการที่เข้าไปบริหารงานขายรวมกันมากกว่า 150 โครงการ ขณะเดียวกัน ตั้งเป้ารายได้ทั้งปี 2566 ไว้ที่ 1,300 ล้านบาท เติบโตจากปี 2564 ถึงราว 173.06% หรือเกือบ 3 เท่าตัว